তবে আন্দোলন কিন্তু সব সময়ই পুঁজিবাদের দ্বারা নিয়ন্ত্রিত ছিল। ব্রিটিশ আমলে ছিল। পাকিস্তান আমলেও ছিল। ব্রিটিশবিরোধী আন্দোলনটা মোটেই পুঁজিবাদবিরোধী ছিল না। জিন্নাহ তো বটেই, গান্ধীও পুঁজিবাদে বিশ্বাসী ছিলেন। পাকিস্তানকালে আওয়ামী লীগই শেষ পর্যন্ত প্রধান রাজনৈতিক দল হয়ে দাঁড়িয়েছিল। কিন্তু আওয়ামী লীগ যে সমাজতন্ত্রে বিশ্বাসী ছিল, তা মোটেই নয়। সমাজতন্ত্রীদের আওয়ামী লীগ ঘরের শত্রু বিভীষণ হিসেবেই দেখত। সমাজতন্ত্রের কথা আওয়ামী লীগ প্রথম বলেছে সত্তরের নির্বাচনে, তার আগে কখনো বলেনি। সেই বলাটাও জনগণের চাপে ঘটেছে। রাষ্ট্রের নতুন সংবিধানে সমাজতন্ত্র প্রতিষ্ঠার যে অঙ্গীকার ছিল, সেটাও ঘটেছে জনগণের ওই চাপেই। আওয়ামী লীগের ভেতরেই খন্দকর মোশতাক ছিলেন। তিনি ঘোরতর ও ঘোষিত রূপেই পুঁজিবাদে আস্থাশীল ছিলেন। শেখ মুজিবুর রহমান সমাজতন্ত্র আনার কথা ঘোষণা করেছিলেন, আর সে জন্যই পুঁজিবাদে বিশ্বাসীরা তাকে সরিয়ে দিয়েছে। এটা বক্রাঘাতের মতো ব্যাপার যে শেখ মুজিব সমাজতন্ত্রীদেরই শত্রু ভেবেছেন, পুঁজিবাদীদের নয়, অথচ পুঁজিবাদীরাই ছিল তার প্রকৃত শত্রু। তাকে সরিয়ে দিয়ে যারা এলো তারা তো পরিষ্কারভাবেই পুঁজিবাদী এবং তাদের কাজটা হচ্ছে পুঁজিবাদের বিকাশের জন্য পথটাকে প্রশস্ত ও পরিষ্কার করে দেওয়া। সেই কাজই তারা করেছে। ফলে ‘উন্নতি’ যা হওয়ার হয়েছে পুঁজিবাদী ধরনেই। সিঁড়ি ভেঙে নয়, ধাপে ধাপেও নয়, উন্মাদের মতো লোকে উন্নতি করেছে লাফিয়ে লাফিয়ে।